Stíf fundahöld undirbúningsnefndar fyrir rannsókn kjörbréfa halda áfram. Nefndin situr nú á fundi og hittist aftur í fyrramálið. Formaður yfirkjörstjórnar Norðvesturkjördæmis, sem lögreglan hefur boðið að greiða sekt, sakar suma þeirra sem kærðu kosningarnar, um rangar sakargiftir. Magnús Davíð Norðdahl sem var fyrstur til að kæra segir skýrslu lögreglu staðfesta enn frekar að kjósa þurfi aftur í kjördæminu.
Nú vitum við það út frá myndbandsupptökum að óviðkomandi aðilir fóru inn í salinn. Og inni í salnum voru óinnsigluð kjörgögn í opnum kjörkössum. Þetta er háalvarlegt mál. Það er óhjákvæmilegt að mínum dómi að fram fari uppkosning í þessu kjördæmi. Við getum talið þessi atkvæði þúsund sinnum. Afleiðing þess að varsla kjörgagna var ekki trygg er að við getum ekki staðreynt með fullnægjandi hætti hvor talningin var rétt; sú sem fram fór á laugardeginum eða sú sem fram fór á sunnudeginum.
Segir Magnús Davíð Norðdahl. Hægt er að skoða öll erindi til undirbúningsnefndar fyrir rannsókn kjörbréfa á vef Alþingis. Þar kemur fram í svarbréfi lögreglunnar á Vesturlandi að ekki var hægt að læsa öllum dyrum inn í salinn þar sem kjörgögnin voru og að engri eftirlitsmyndavél hafi verið beint að þeim stað í salnum þar sem kjörgögnin lágu í opnum kössum.
Í erindi yfirkjörstjórnar Norðvesturkjördæmis til undirbúningsnefndarinnar um kærurnar sem bárust vegna kosninganna svarar Ingi Tryggvason formaður yfirkjörstjórnar kærunum fullum hálsi. Þrír af fimm í yfirkjörstjórninni standa að bréfinu. Þar segir að aðdróttanir í kæru Guðmundar Gunnarssonar, Viðreisn, séu mjög alvarlegar og algerlega órökstuddar, "í raun eru um rangar sakargiftir að ræða og þær eru refsiverðar", segir í bréfinu. Sömu orð eru höfð um kæru Lenyu Rúnar Karim, Pírötum. Þá segir að ekki sé hægt að taka mark á orðum í Katrínu Oddsdóttur. Meirihluti yfirkjörstjórnar segir rangfærslur í kærum Karls Gauta Hjaltasonar, Miðflokki, Magnúsar Davíðs Norðdahls, Pírötum, Þorvaldar Gylfasonar og Sigurðar Hreins Sigurðssonar. Og þá segir að óþarfi sé að eyða orðum í dylgjur Sveins Flóka Guðmundssonar.
Lögreglan á Vesturlandi hefur boðið allri yfirkjörstjórninni að ljúka máli sínu með sekt fyrir brot á kosningalögum. Brotið felst í því að atkvæði voru ekki innsigluð.